**ปัญหา-เฉลย วิชาพุทธานุพุทธประวัติ น.ธ.เอก ครั้งที่ ๒**

**โครงการอบรมนักธรรมชั้นโท-เอก ก่อนสอบสนามหลวง ปีที่ ๑๓**

**คณะสงฆ์อำเภอสองพี่น้อง จังหวัดสุพรรณบุรี ภาค ๑๔**

**ณ วัดพรสวรรค์**

**ตำบลหนองบ่อ อำเภอสองพี่น้อง จังหวัดสุพรรณบุรี**

**วันอังคาร ที่ ๒๔ ตุลาคม ๒๕๖๐**



**๑. ปัญจวัคคีย์ มีใครบ้าง ? ได้สำเร็จมรรคผลอย่างไร ? เพราะเหตุใดปัญจวัคคีย์จึงละทิ้งพระมหาบุรุษไปในตอนที่ทรงบำเพ็ญทุกรกิริยา ?**

**ตอบ** บรรพชิต ๕ รูป ได้แก่ โกณฑัญญะ วัปปะ ภัททิยะ มหานามะ อัสสชิ **ฯ**

พระอัญญาโกณฑัญญะได้สำเร็จโสดาปัตติผล เพราะฟังธัมมจักรกัปปวัตตนสูตร **ฯ**

ส่วนอีก ๔ องค์ สำเร็จโสดาปัตติผล เพราะฟังปกิณกเทศนา และในที่สุดทั้ง ๕ ได้ฟังอนัตตลักขณสูตร และได้บรรลุพระอรหัตผลพร้อมกัน **ฯ**

เพราะเห็นว่าพระมหาบุรุษคลายความเพียร หันมาบริโภคอาหารเสียแล้ว คงไม่ได้บรรลุมรรคผลอะไรแน่นอน จึงพากันละทิ้งไปเสีย **ฯ**

**๒. พระอัญญาโกณฑัญญะได้ดวงตาเห็นธรรมว่าอย่างไร ? เทศนาที่เปรียบเทียบเหมือนหงายของที่คว่ำ ชื่อว่าอะไร ? และหมายถึงธรรมข้อใด ?**

**ตอบ** เห็นว่า “**สิ่งใดสิ่งหนึ่ง มีความเกิดขึ้นเป็นธรรมดา สิ่งนั้นทั้งหมดมีความดับไปเป็นธรรมดา”** **ฯ**

ชื่อว่า **สามุกกังสิกเทศนา** **ฯ**

หมายถึง **อริยสัจ ๔ ฯ**

**๓. อนัตตลักขณสูตรมีใจความย่อว่าอย่างไร ? ใครเป็นปฐมสาวก? ใครเป็นปัจฉิมสาวกในพระพุทธศาสนา ?**

**ตอบ**  มีใจความย่อว่า “เบญจขันธ์ ๕ คือ รูป เวทนา สัญญา สังขาร วิญญาณ เป็นอนัตตา **ฯ**

พระอัญญาโกณฑัญญะ เป็นปฐมสาวก **ฯ**

พระสุภัททะ เป็นปัจฉิมสาวก **ฯ**

**๔.** คำว่า **“ภัททวัคคีย์”** หมายถึงอะไร **? ชฎิลคือใคร ? จัดเป็นนักบวชประเภทไหน ?**

**ตอบ** หมายถึง มาณพ ๓๐ คน ซึ่งเป็นสหายที่รักใคร่กัน **ฯ**

ชฎิล คือ ผู้สวมชฎาโดยม้วนผมเป็นมวยสูงขึ้นเหมือนคนสวมชฎา **ฯ** จัดเป็น นักบวชประเภทหนึ่งในพวกฤๅษี ถือลัทธิบูชาไฟ **ฯ**

**๕. ชฎิล ๓ พี่น้อง คือใครบ้าง ? อาทิตตปริยายสูตรว่าด้วยเรื่องอะไร ? มีใจความย่อว่าอย่างไร ?**

**ตอบ** ชฎิล ๓ พี่น้อง คือ อุรุเวลกัสสปะ นทีกัสสปะ คยากัสสปะ **ฯ**

**อาทิตตปริยายสูตร** ว่าด้วยของร้อน **ฯ**

มีใจความย่อว่า อายตนะ ทั้ง ๖ เป็นของร้อน ด้วยไฟราคะ ไฟโทสะ ไฟโมหะ ตลอดจนร้อนด้วยไฟ คือทุกข์ มีชาติ ชรา มรณะ เป็นต้น **ฯ**

**๖. พระพุทธเจ้ามีอุบายอย่างไร จึงทำให้พระพุทธศาสนาแพร่หลายได้อย่างรวดเร็ว ?**

**พระอุรุเวลกัสสปะเถระทรงคุณธรรมอะไรบ้าง ? ได้ยกย่องเป็นเอตทัคคะทาง**

**ไหน ?**

**ตอบ** ขั้นแรกทรงประกาศแก่พวกนักบวช เมื่อนักบวชเหล่านั้นยอมรับ ถือออกบวชแล้ว ก็ให้ไปประกาศศาสนาอีกทอดหนึ่ง **ฯ**

พระอุรุเวลกัสสปเถระ ท่านเป็นผู้หลักผู้ใหญ่ มีบริวารมาก **ฯ**

เป็นเอตทัคคะทางด้าน **ผู้มีบริวารมาก ฯ**

**๗. อุปติสสะและโกลิตะคิดอย่างไรจึงออกบวช ? เพราเหตุใดพระสารีบุตรและพระโมค-คัลลานะ เมื่อศึกษาลัทธิของสญชัยแต่กลับไม่เลื่อมใส ? ปฏิปทาของพระสารีบุตรเมื่อเป็นอุปติสสะปริพาชกได้พบพระอัสสชิที่กรุงราชคฤห์ ที่ควรเป็นทิฏฐานุคติ คืออะไรบ้าง ?**

**ตอบ**  คิดว่า การดูมหรสพจะบังเกิดประโยชน์อะไร เพราะคนทั้งหมดไม่ถึง ๑๐๐ ปี ก็จักทำลายชีพหาบัญญัติมิได้ ควรที่จะขวนขวายหาธรรมเครื่องพ้นดีกว่า **ฯ**

เพราะทั้ง ๒ ท่านมีปัญญาเฉียบแหลม ไม่หลงงมงายในลัทธิอันไม่มีสาระ และไม่คิดในอามิสที่จะพึงได้ในลัทธินั้น **ฯ**

คือ ปฏิปทาที่ตั้งกติกากันก่อนบวช ได้แก่

๑. ควรเป็นผู้รู้จักสังเกตในเหตุที่ประสพ ฯ

๒. ความเป็นผู้รู้จักกาลควรและกาลไม่ควร ฯ

๓. ความเป็นผู้มีกิริยามารยาทอันดีงาม **ฯ**

**๘. พระอัครสาวกทั้ง ๒ บรรลุพระอรหัตผลที่ไหน ? สาวกทั้ง ๒ นิพพานที่ไหน ?**

**ตอบ** พระสารีบุตรบรรลุที่ถ้ำสุกรขาตา เขาคิชกูฏ กรุงราชคฤห์ , พระมหาโมคคัลลานะ บรรลุที่บ้านกัลลวาลมุตตคาม แคว้นมคธ **ฯ**

พระสารีบุตรนิพพานที่บ้านเกิดของท่าน เมืองนาลันทา ก่อนพระมหาโมคคัลานะ ๑๕ วัน ฯ

พระมหาโมคคัลลานะนิพพานที่ตำบลกาฬศิลา แคว้นมคธ ในวันกัตติกมาสปีเดียวกัน **ฯ**

**๙. พระพุทธเจ้าทรงยกย่องพระอัครสาวกรูปไหนว่าเป็นธรรมเสนาบดี ? เพราะเหตุไร ? พระอัครสาวกทั้ง ๒ ดำรงตำแหน่งเอตทัคคะทางไหน ?**

**ตอบ** พระสารีบุตร **ฯ**

เพราะท่านเป็นธรรมเสนา หรือจอมทัพธรรม เป็นกำลังสำคัญในการประกาศพระพุทธศาสนา **ฯ**

**พระสารีบุตร**  เป็นเอตทัคคะทางด้าน**มีปัญญามาก** ฯ

**พระมหาโมคคัลลานะ** เป็นเอตทัคคะทางด้าน**มีฤทธิ์มาก ฯ**

**๑๐. พระอัครสาวกทั้งคู่ ปรากฏว่า บรรลุโสดาบันก่อนออกบวช ได้ฟังธรรมอะไร ? จากสำนักของใคร ? พระบรมศาสดาทรงยกย่องพระอัครสาวกทั้ง ๒ มีอุปมาว่าอย่างไร ?**

**ตอบ พระสารีบุตร**สำเร็จ เพราะฟังธรรมว่า “**ธรรมเหล่าใดเกิดแต่เหตุ พระศาสดาทรงแสดงเหตุและความดับแห่งธรรมเหล่านั้น**” จากพระอัสสชิเถระ ฯ

ส่วน**พระมหาโมคคัลลานะ**ได้ฟังธรรมเช่นเดียวกันจากพระสารีบุตร **ฯ**

พระสารีบุตร เปรียบเหมือน**มารดาผู้ให้กำเนิดบุตร** เพราะสามารถแนะนำให้ตั้งอยู่ในโสดาปัตติผล ฯ

ส่วนพระมหาโมคคัลลานะ เปรียบเหมือน**นางนมผู้เลี้ยงทารกที่เกิดแล้ว** เพราะสามารถแนะนำให้ตั้งอยู่ในคุณธรรมที่สูงกว่านั้น **ฯ**